L'Oficina de Promoció del Valencià de l'Eliana entrega els Premis a l'Ús del Valencià en el Comerç Local
17 de desembre de 2024

• La Gelateria La Caseta, Marco alimentació i Dekora mobles han sigut els comerços guanyadors.

L’Eliana ha convocat, per tercer any consecutiu, els Premis a l’Ús del Valencià en el Comerç Local, gràcies a una subvenció de la Diputació de València.

L’acte de lliurament dels premis va tindre lloc el passat dissabte 14 de desembre durant la inauguració de la Fira del Comerç de Nadal. Els guardons han reconegut la implicació de tres establiments que han destacat per promoure l’ús del valencià en el seu àmbit comercial.

La Gelateria La Caseta ha resultat primera guanyadora del premis, Marco alimentació segona i Dekora mobles tercera, amb 1.200, 1.000 i 800 € respectivament. A més de l’import, els establiments premiats han rebut un guardó commemoratiu que posa en valor la seua contribució a fer del valencià una llengua de comunicació quotidiana entre la ciutadania.

En aquesta edició, la xifra de comerços participants ha incrementat notablement respecte a anys anteriors. Com a reconeixement, tots ells han rebut un vinil amb els lemes ‘L’Eliana viu en valencià’ i ‘L’Eliana compra en valencià’, que simbolitza el seu compromís amb la llengua.

La regidora de Promoció del Valencià, Isabel Montaner Borja, ha manifestat la seua satisfacció per l’increment de participació d’aquesta edició i ha animat els comerços del municipi a continuar implicant-se en les pròximes convocatòries.